Jytte Andersen (S), 2002-01-29:
Man kan vel næsten sige, at så blev det alligevel en god dag for kulturen, på det her område i hvert fald.
Tak for tilslutningen til forslaget, som jo er meget bred.
Jeg var meget glad for ministerens bemærkninger om, at der lige om lidt og snart kommer et udspil.
Man kan selvfølgelig altid gøre sig en anelse morsom og spørge: Hvorfor kommer en opposition med forslaget, 14 dage efter den er gået af?
Faktisk er det sådan, og det tror jeg også, ministeren vil kunne bekræfte, at uddannelsesrådene gennem længere tid har gennemanalyseret tingene og har arbejdet med det her område netop for at lægge et grundlag på bordet for sin minister, hvad enten det nu var en radikal minister og nu desværre en konservativ minister, for netop at favne problemernes og opgavens omfang.
Så der er altså blevet arbejdet med det i den tidligere regering, og jeg vil også godt helt bekræfte, at det jo i virkeligheden også er en forlængelse af flerårsaftaler på andre områder: videregående uddannelser og forskningsområdet, initieret, argumenteret for af SF, som hr. Aage Frandsen var inde på.
Vi er ikke optaget af at sætte bestemte æresnåle i vores manchetter, eller hvor vi nu sætter dem, men jeg vil sige, at der har været en fair og ordentlig proces omkring det her.
Jeg er utrolig glad for, at den nye minister er med på ideen og er med på det.
Der er tale om, at vi er enige om en større grad af fleksibilitet, en større grad af valgfrihed, en bedre mulighed for at gå fra det ene uddannelsesområde til det andet, en fokusering på den kvalitet, der så også efterfølgende skal løfte vores kultur og vores mulighed for afsætning, ikke bare af almindelige produkter, men også af vores samfundssyn som sådan.
Jeg var også meget glad for, at kulturministeren hæftede sig ved den del af forslaget, som har med den geografiske spredning at gøre, som jo selvfølgelig også vil handle om, hvordan man lægger fagspecialerne for at sikre, at der er en kvalitet.
Det bliver jo den svære øvelse, hvis man både skal have et bredt geografisk spredt uddannelsessystem, samtidig med at der skal fastholdes en høj faglig kvalitet.
Og hvis holdene bliver for små, hvad så?
Det bliver jo den diskussion, vi skal have, og vi stiller op til den og er parate til at tage den.
Vi tror på, og det er derfor, at Det Radikale Venstre og Socialdemokratiet har fremsat forslaget her i Folketinget, at kan man skabe en ramme, som sikrer en ro og en stabilitet inden for et uddannelsesområde, så får man alt andet lige også mere for pengene.
Dette gælder, når der er ro, og når der er fremdrift, og når man ved, hvor man skal hen, både med hensyn til kvaliteten, fleksibiliteten, den internationale orientering, erhvervsfokuseringen og også de fysiske rammer.
Der har ligesom været et lille strejf af, at vi ikke har gjort noget for de kulturelle uddannelser, men der vil jeg minde om, at der faktisk er foregået ret massive investeringer fra den tidligere regering i de fysiske rammer, og så er der et par områder, som har brug for, at man også kigger på de fysiske rammer.
Så det er jo ikke sådan, at den tidligere regering og den tidligere minister, fru Elsebeth Gerner Nielsen, der jo gerne ville have været med her i dag, men ikke kan det på grund af barselorlov, og som formentlig også ville have glædet sig over, at den nuværende minister her rækker hånden ud, ikke har gjort en stor indsats. Jeg vil slutte med at sige tak for opbakningen til forslaget fra et bredt flertal, ja, man kan vel sige, at det er et enigt flertal i Folketinget.
Jeg synes, at det tegner godt i forhold til de kommende drøftelser om det her, og jeg håber meget på, at ministeren hurtigt kommer med et udspil, og også et udspil, som tager afsæt i den tankegang, der lå fra den tidligere regering, og som blev forankret og nedfældet i dens kultur- og erhvervspolitiske redegørelse.
For det giver netop kulturen et løft.
Det giver i øvrigt også erhvervslivet et løft, men man skal samtidig også bevare muligheden for den kreative, den måske knap så markedsorienterede del af uddannelserne.
Det er jo den balancegang, der skal være intakt.
Men vi glæder os til det fremtidige arbejde med det her og takker de partier, som har støttet op om det, og det er alle på nær lige en del af det fra fru Louise Frevert, og det må vi jo tage med oprejst pande og se at komme uden om den del af problemet.
Vi synes faktisk, at hele vores samfund og uddannelsessystem har en forpligtelse til at sikre, at alle, der bor i dette land, hvad enten de nu er danske eller ikkedanske statsborgere, får nogle reelle muligheder for at få den uddannelse og nå den kompetence, de gerne vil, og som vi i øvrigt har brug for.